68. ΑΠΟΦΑΣΙΣ ΥΠΟΥΡΓΟΥ ΠΑΙΔΕΙΑΣ Αριθ. 167329/7763 της 21 Νοεμ./8 Δεκ.  1970 (ΦΕΚ Β' 886) Περί συμπληρώσεως της υπ' αριθ. 110661/1948/ 1966 Υπουργικής αποφάσεως "περί εγγραφών, μετεγγραφών, φοιτήσεως, βαθμολογίας και εξετάσεων εις τας δημοσίας και ιδιωτικάς Τεχνικάς Σχολάς". Έχοντες υπ' όψει: 1.Την παρ. 2 του άρθρ. 21 του υπ' αριθ. 3971/ 1959 Ν.Δ/τος. 2.Την υπ' αριθ. 110661/1948/1966 (ΦΕΚ 548/66 Τεύχ. Β') ημετέραν απόφασιν "περί εγγραφών, μετεγγραφών, φοιτήσεως, βαθμολογίας και εξετάσεων εις τας δημοσίας και ιδιωτικάς Τεχνικάς Σχολάς", αποφασίζομεν: Εγκρίνομεν, όπως οι επιτυγχάνοντες μαθηταί των Κατωτέρων Ιδιωτικών Επαγγελματικών Σχολών εις την εξεταστικήν περίοδον του μηνός Οκτωβρίου εκάστου έτους ενώπιον των Κρατικών Εξεταστικών Επιτροπών δύνανται να εγγράφωνται εις τας Μέσας Επαγγελματικάς Σχολάς αντιστοίχου ειδικότητος, συμφώνως προς την υπ' αριθ. 110661/1966 ημετέραν απόφασιν, ως καθορίζεται κατωτέρω. Αι Σχολαί υποχρεούνται όπως εγγράψωσιν εν τω μαθητολογίω τούτους κατόπιν αιτήσεως των ενδιαφερομένων εντός 10 ημερών από της λήψεως υπ' αυτών των αποτελεσμάτων των εν λόγω πτυχιακών εξετάσεων. Οι εγγραφόμενοι μαθηταί δέον, όπως προσκομίσωσιν εις την Σχολήν εις ην θα εγγραφώσι σημείωμα περί της επιτυχίας των υπογεγραμμένον υπό του Διευθυντού Σπουδών της Σχολής εξ ης απεφοίτησαν. Τα πλήρη στοιχεία εις το μαθητολόγιον θα αναγραφώσιν άμα τη προσκομίσει του πτυχίου των, μη ισχυούσης ως προς τον υπολογισμόν των απουσιών της παρ. 5 του άρθρ. 3 της υπ' αριθ. 110661/1966 ημετέρας αποφάσεως. Η παρούσα δημοσιευθήτω δια της Εφημερίδος της Κυβερνήσεως. 